નવા ઘરમાં રહેવા આવ્યો એ પછીના દિવસે વહેલી સવારે એ ઊઠ્યો. બગીચાનું સુંદર વાતાવરણ માણવા એ તૈયાર થઇને જલદી બહાર આવ્યો. પોતાનાં ઘરનો દરવાજો ખોલતાં જ એણે જોયું કે એનો પાડોશી આ માણસના દરવાજાની સામે જ કચરો અને એંઠવાડ ઠાલવી રહ્યો હતો. એને ખૂબ ગુસ્સો આવ્યો. પણ એ કશું બોલ્યો નહીં. એને ખ્યાલ આવી ગયો કે પેલાનો ઇરાદો એને ઉશ્કેરવાનો જ હતો. એણે ચૂપચાપ એક ખાલી ડોલ લીધી, પાડોશીએ ઠાલવેલ કચરો એમાં ભર્યો અને કચરાનાં પોઇન્ટ પર જઇને નાખી આવ્યો. પેલો પાડોશી આ જોઇને ખંધું હસતો રહ્યો, પણ તેણે એના પર ધ્યાન જ ન આપ્યું. પછી તો રોજ એવું જ બનવા લાગ્યું. પેલો કોઇને કોઇ ચીજ, કચરો કે નકામી વસ્તુ આના કંપાઉન્ડમાં નાખે અને આ માણસ કાંઇ પણ બોલ્યા વિના એ ઉપાડીને યોગ્ય જગ્યાએ નાખી આવે.